KOMISIJAS ZIŅOJUMS EIROPAS PARLAMENTAM UN PADOMEI

par dažu Regulas (EK) Nr. 1071/2009, ar ko nosaka kopīgus noteikumus par autopārvadātāja profesionālās darbības veikšanas nosacījumiem, noteikumu īstenošanu laikposmā no 2017. gada 1. janvāra līdz 2018. gada 31. decembrim



Par dažu Regulas (EK) Nr. 1071/2009, ar ko nosaka kopīgus noteikumus par autopārvadātāja profesionālās darbības veikšanas nosacījumiem, noteikumu īstenošanu laikposmā no 2017. gada 1. janvāra līdz 2018. gada 31. decembrim

Ievads

Šis ziņojums attiecas uz autopārvadātāja profesionālās darbības veikšanu dalībvalstīs. Tā mērķis ir nodrošināt, ka tiek cieši uzraudzīta Eiropas Parlamenta un Padomes 2009. gada 21. oktobra Regulas (EK) Nr. 1071/2009, ar ko nosaka kopīgus noteikumus par autopārvadātāja profesionālās darbības veikšanas nosacījumiem un atceļ Padomes Direktīvu 96/26/EK (turpmāk “Regula (EK) Nr. 1071/2009”), piemērošana. Minētā regula ir piemērojama visiem ES reģistrētiem uzņēmumiem, kas veic autopārvadātāja profesionālo darbību, kā arī tiem uzņēmumiem, kas plāno veikt šādu darbību. Autopārvadātāja profesionālā darbība ir attiecināma gan uz kravu autopārvadātāju, gan pasažieru autopārvadātāju profesionālo darbību. Noteiktu kategoriju uzņēmumi, piemēram, tādi, kas izmanto mehāniskos transportlīdzekļus, kuru pilna masa nepārsniedz 3,5 tonnas, neietilpst minētās regulas darbības jomā. Regula (EK) Nr. 1071/2009 paredz kopīgus noteikumus, kas reglamentē kravu autopārvadātāja un pasažieru autopārvadātāja profesionālās darbības veikšanu.

Saskaņā ar minētās regulas 3. pantu uzņēmumiem, kas veic autopārvadātāja profesionālo darbību, ir faktiski un stabili jāveic uzņēmējdarbība kādā dalībvalstī, jābūt labai reputācijai, atbilstīgam finansiālajam stāvoklim un nepieciešamajai profesionālajai kompetencei. Turklāt minētās regulas 4. pants autopārvadājumu uzņēmumiem uzliek pienākumu izraudzīties pārvadājumu vadītāju. Šim vadītājam ir jābūt profesionālās kompetences sertifikātam, kas apliecina personas kvalifikāciju un zināšanas efektīvai, pastāvīgai un visām tiesību aktu un nozares prasībām atbilstošai pārvadājumu vadīšanai. Dalībvalstu uzdevums ir pārbaudīt, vai uzņēmums atbilst Regulā (EK) Nr. 1071/2009 izklāstītajiem noteikumiem. Turklāt labi organizētai administratīvai sadarbībai starp dalībvalstīm ir būtiska nozīme tādu uzņēmumu uzraudzības efektivitātes uzlabošanā, kuri darbojas Eiropas Savienībā.

Regulas (EK) Nr. 1071/2009 26. panta 1. punktā ir noteikti termiņi dalībvalstu un Eiropas Komisijas ziņošanas pienākumu izpildei:

·sākot no regulas piemērošanas dienas, dalībvalstis reizi divos gados sagatavo ziņojumu par kompetento iestāžu darbību un nosūta to Komisijai;

·pamatojoties uz dalībvalstu iesniegtajiem datiem, Komisija reizi divos gados sagatavo ziņojumu, kas jāiesniedz Eiropas Parlamentam un Padomei.

Dalībvalstu iesniegtie valstu ziņojumi ir būtisks ieguldījums Komisijas ziņojumā. Saskaņā ar regulas 26. pantu valstu ziņojumos iekļauj šādus datus:

“a) nozares pārskatu attiecībā uz labu reputāciju, finansiālo stāvokli un profesionālo kompetenci;

b) izsniegto atļauju skaitu pēc gada un veida, apturētās un anulētās atļaujas, paziņojumu par attiecīga pārvadājumu vadītāja nepiemērotību skaitu, kā arī attiecīgos iemeslus;

c) katru gadu izsniegto profesionālās kompetences sertifikātu skaitu;

d) pamata statistiku par valstu elektroniskajiem reģistriem un to izmantošanu, ko veic kompetentās iestādes; kā arī

e) pārskatu par informācijas apmaiņu ar citām dalībvalstīm saskaņā ar 18. panta 2. punktu, tostarp jo īpaši to notikušo pārkāpumu skaitu gadā, par kuriem ir paziņots citām dalībvalstīm, un saņemto atbilžu skaitu, kā arī pieprasījumu un saņemto atbilžu skaitu gadā saskaņā ar 18. panta 3. punktu.”

Šajā ziņojumā ir aplūkota dalībvalstu iesniegto datu kvalitāte un iesniegšanas laicīgums (I iedaļa) un dalībvalstu sniegto ziņojumu analīze (II iedaļa). III iedaļā ir izklāstīti secinājumi.

I.Datu iesniegšana

Šis ir ceturtais ziņojums saskaņā ar Regulu (EK) Nr. 1071/2009, un tas aptver laikposmu no 2017. gada 1. janvāra līdz 2018. gada 31. decembrim. Pirmais ziņojums aptvēra laikposmu no 2011. gada 4. decembra (datuma, kad regula stājās spēkā) līdz 2012. gada 31. decembrim. Otrais ziņojums aptvēra laikposmu no 2013. gada 1. janvāra līdz 2014. gada 31. decembrim. Trešais ziņojums aptvēra laikposmu no 2015. gada 1. janvāra līdz 2016. gada 31. decembrim. Šis pārskata periods ir sinhronizēts ar ziņojumu par sociālās jomas tiesību aktu saskaņošanu saistībā ar autotransportu, kā noteikts Regulas (EK) Nr. 1071/2009 26. panta 2. punktā. Šī sinhronizēšana ļauj dalībvalstīm un ieinteresētajām personām gūt visaptverošu pārskatu par nozari saistībā ar iekšējo tirgu un sociālajiem noteikumiem šajā pašā pārskata periodā.